Folketing
2002-10-03

Men det, der står bagefter, er, at regeringen vil tage aktivt del i regeringskonferencen. Det er jeg faktisk glad for at regeringen vil. Der står også, at regeringen vil gå ind for et mere effektivt EU. Det er jeg også glad for. Regeringen vil også give nationalstaterne større indflydelse. Det er jeg meget interesseret i at høre uddybet på rette tidspunkt og sted. Regeringen ønsker også en bedre beskrivelse af arbejdsdelingen mellem EU og medlemslandene. Det er vi sådan set også for. Men det er jo ikke i sig selv en offensiv og udfarende politik. Hvilken strategi har regeringen for afskaffelse af forbeholdene? Vi ved, at det udenrigs- og sikkerhedspolitiske område, asylområdet og euroen er tre områder, som kommer til at vægte utrolig meget i det europæiske samarbejde i de kommende år. Og jeg tror, at regeringen inderst inde også er enig med Det Radikale Venstre i, at det er vigtigt, at EU er handlekraftig på den globale scene.